Налшыкдэсхэр гуфIэгъуэ дауэдапщэхэм хэтыну ирагъэблагъэ
Налшык къалэ округым и щIыналъэ администрацэр къалэдэсхэм ИлъэсыщIэмкIэ йохъуэхъу икIи 2016 гъэм дыгъэгъазэм и 31-м екIуэкIыну гуфIэгъуэ Iуэхухэм хэтыну ирегъэблагъэ.
А махуэмсыхьэт 14-м «Победа» кинотеатрым деж къыщызэрагъэпэщынущ «Уэ дыпIуощIэ, ИлъэсыщIэ!» карнавалыр. Абы хиубыдэу зэпеуэхэр, джэгу зэмылIэужьыгъуэхэр, къафэхэр екIуэкIынущ, сабийхэм таурыхъ зэмылIэужьыгъуэхэм хэт лIыхъужьхэр къаIущIэнущ.
Сыхьэт 18 — 21-хэм Абхъазым и утым щекIуэкIынущ «ИлъэсыщIэмкIэ къалэдэсхэм дынывохъуэхъу!» махуэшхуэ концертыр. Абы эстрадэм и артист пэрытхэр хэтынущ. Концертыр занщIэу эфирым кIуэуэ «Къэбэрдей-Балъкъэр» телеканалым игъэлъэгъуэнущ сыхьэт 18 — 20-хэм къриубыдэу.
ИлъэсыщIэр къыщыунэху жэщыбг дакъикъэм Къэбэрдей театрым и гупэм деж гуфIэгъуэ салют щатынущ.
